घर पहुँचिते लागल जे स्वर्गमे पहुँचि गेलौं । सजल घर-दुआरि एना लागैत छल जे दिबाली छै । कनियाँकेँ खुश देख लागल जे जरूर किओ नैहरसँ आएल हेतै । हमरा देख ओ हँसैत बाजलनि "हे एकटा बात बुझलियै । आइ तँ कमाल भऽ गेलै । आइ आबि गेलै । "
हमर शक मजगूत भऽ रहल छल । बूझि गेलौ जे आब जेबी कटबे करत । मन्हुआएल कहलियै " की आबि गेलै ? फरिछा कऽ बाजू ने । "
ओ खुशीक सीमा पार करैत कहलनि "आइ छबो बलत्कारीक फाँसीक निर्णय आबि गेलै । "
आब तँ हमहूँ खुश छलौं । आखिर केतकीकेँ न्याय भेँटि गेलै । "यै ई चमत्कार कोना भेलै ? " हमर सबालपर ओ उत्तर देलनि "ई मीडिया बला तते ने छापलकै जे सरकारकेँ मजबूर हुअऽ पड़लै । सत्तमे अपन देशक मीडिया बड मजगूत अछि । "
आइ हमरा मीडिया लेल सम्मान सए गुणा बढ़ि गेल । 